《吴氏家藏十三银凿落歌为蔚洲赋》
清代·汪士慎

东城雅会延陵家，丹黄绕座开秋花。宾朋半是南帆客，筼筜影里浮流霞。

酒酣主人兴复作，呼取盘盂重劝酌。明镫闪闪古匣开，著手光流银凿落。

银凿落，十有三。记得先世觞宾客，一觞一咏恣欢谈。

到今岁月留传久，世世珍藏胜琼玖。玉壶酒满泻红云，香沃芙蓉光在手。

或为彝鼎形，或作云雷象，玲珑花卉各逞妍，玉斝素磁同雅赏。

一饮再饮客颜丹，长歌短歌如狂澜。玉山欲倒金樽翻，花阴月色移栏干。

作者简介：（1686—1759）安徽歙县人，字近人，号巢林，又号溪东外史。流寓扬州。工分隶，善画梅，神腴气清，墨淡趣足。为“扬州八怪”之一。暮年一目失明，仍能为人作书画。有《巢林集》。